
 मीमी एक
छोटी सी लड़की थी जो एक भीड़-भाड़ वाले शहर में रहती थी।









 




 




 




 उसे कहानियाँ बहुत पसंद थीं, पर उसे कहानियाँ सुनाने के लिए किसी के पास समय
नहीं था।



 




 मीमी ने माँ से कहानी सुनाने के लिए कहा तो माँ बोलीं, "मुझे काम करना है।"



 




 पापा बोले, "मैं तो अखबार पढ़ रहा
हूँ।"
 





 




 




 




 




 भाई कहने लगा, "देख नहीं रही हो? मैं क्रिकेट खेल रहा हूँ।"



 




 उसके पड़ोसी ने कहा, "मुझे कुछ सामान खरीदने बाज़ार जाना है।"
 








 




 




 




 स्कूल में टीचर ने कहा, "नहीं-नहीं, चलो पहले जोड़-घटाने के कुछ सवाल हल करो।"



 




 मीमी ने जिससे भी कहानियाँ सुनाने की बात कही, उनके पास कहानियाँ सुनाने की फ़ुर्सत नहीं थी।



 




 किसी के पास मीमी के लिए समय नहीं था। कहानियों के लिए तो बिल्कुल नहीं।












 




 




 




 




 एक दिन दीदी मीमी के स्कूल
आयीं।



 




 दीदी टीचर नहीं थीं और वे पढ़ती
भी नहीं थीं। वे बच्चों से
तो बड़ी थीं लेकिन टीचर से छोटी ही थीं। दुबली पतली सी, चमकीली आँखें। चेहरे पर हल्की सी मुस्कान।



 




 दीदी रोज़ स्कूल आने लगीं और बच्चों की दोस्त बन गयीं और टीचर की भी।












 




 




 मीमी मन ही मन सोचती,
'क्या दीदी को कहानियाँ



 आती हैं?’
लेकिन वह पूछने से हिचकिचा रही थी।



 




 एक दिन शर्माते हुए वह दीदी के पास गई और बोली,
"क्या आपके पास थोड़ा सा समय है?
क्या आप मुझे कहानी सुनायेंगी?"



 




 दीदी ने उसे ध्यान से देखा, सिर से पैर तक, पैर से सिर तक। सीधे मीमी की
आँखों में।



 




 फिर वे मुस्कराईं, "हाँ-हाँ, क्यों नहीं?
तुम्हें कैसी कहानियाँ पसंद हैं?"



 



मीमी थोड़ा घबराई। उससे कभी किसी ने ऐसा
सवाल नहीं किया था! सोचते हुए उसकी आँखें गोल हुईं, "क्या आप शेर की कहानी सुना सकती हैं?"










 




 




 




 




 दीदी स्कूल के बरामदे में बैठ
गईं। उन्होंने एक छोटे से शेर के
बारे में कहानी शुरू की जो जंगल में



 घूमते-घूमते खो गया था।



 




 शाम होने वाली थी और वह परेशान था।







 




 




 




 




 




 मीमी चुपचाप सुन रही थी। उसे सिर्फ़ दीदी की आवाज़ सुनाई दे रही थी। उसे लगा जंगल के विशाल पेड़ों की टहनियाँ हवा में हिल रही हैं। ऊँची-ऊँची घास सरसरा रही है। नन्हे शेर के बाल मुलायम थे।
 

 








 मीमी के दोस्त आस-पास खेल रहे
थे। दीदी क्या कह रही हैं?



 




 वे भी कहानी सुनने लगे।
 








 




 




 




 थोड़ी ही देर में मीमी की पूरी कक्षा घेरा बनाकर खड़ी हो गई। वे भी मन लगाकर सुन रहे थे, और कहानियों की ज़िद कर रहे थे।
 




 




 मीमी और उसके साथियों और स्कूल की टीचर को अब पता



 चला - दीदी बहुत सी कहानियाँ जानती हैं।














 




 




 




 बंदरों और चिड़ियों की,
 भयानक कुत्तों की,



 चालाक बिल्लियों की,
 मछलियों की,



 नदियों और
गहरे समुद्रों की कहानियाँ।



 ऊँचे-ऊँचे पहाड़ों, हरी-भरी घाटियों की, रहस्य-रोमांच की कहानियाँ।



 भूतों और
राक्षसों की,
 राजाओं और
सुंदर रानियों की कहानियाँ।
 




 बड़े-बड़े शहरों और छोटे-छोटे गाँवों में रहने वाले बच्चों की कहानियाँ।



 जब डर लगे तब के लिए कहानियाँ।



 जब दुख हो तब आँसू पोंछने वाली कहानियाँ।



 ढेरों कहानियाँ ही कहानियाँ!



 















 




 




 हर रोज़ मीमी और उसके दोस्त दीदी
के पास बैठ जाते।



 




 शुरू हो जातीं
कहानियाँ। दूसरे बच्चे
भी आने लगे।



 स्कूल के टीचर
आते, पास के स्कूल के बच्चे
आते।



 जो बच्चे स्कूल में नहीं थे वे
भी आने लगे।



 जिन बच्चों ने
पढ़ना छोड़ दिया था वे भी आते।



 जो अभी बहुत छोटे थे
 और स्कूल जाने लायक नहीं थे, वे भी आते।









 
















 




 




 




 जिनको जगह मिल जाती,
वे बैठ जाते,



 कुछ खड़े-खड़े ही कहानियाँ सुनते रहते।



 जो अभी ज़रा छोटे थे, वे पेट के बल लेट जाते,



 कोहनियों के सहारे चेहरा टिकाकर चुपचाप सुनते रहते।



 कहानियाँ सुन सुन कर उन्हें पता चला,
एक दूसरे को कहानियाँ कैसे सुनाई जाती हैं।









 




 




 




 




 




 उन्होंने जाना कैसे कहानियाँ गढ़ें, कहानियाँ कैसे बुनें। कहानियों को मिलाकर कैसे नयी कहानियाँ बनायें और नीले आसमान में जैसे पतंग उड़ाते हैं, वैसे कल्पना की डोर पर कैसे कहानियाँ उड़ाएँ।
 








 




 




 




 कुछ ही दिनों में पूरे शहर में
कहानियाँ फैल गईं। माँ ने काम बन्द किया और पापा ने अखबार।



 




 टीचरों ने गणित की किताबें रख
दीं और पड़ोसी ने खरीददारी नहीं की।



 




 बड़े भाइयों ने क्रिकेट खेलना बंद कर दिया। छोटी बहनें रस्सी कूदना भूल
गयीं। सभी कहानियाँ सुन रहे थे,
और सुना रहे थे!










 सब्ज़ी वाले ने सब्ज़ी बेचनी बंद कर दी। दूध वाले ने दूध देना बंद कर दिया।
 पान वाले ने अपना सारा
पान, सुपारी किनारे रख दिया।



 




 उन लोगों ने एक दूसरे को
कहानियाँ सुनानी शुरू कर दीं।
 








 बस ड्राइवर अपनी सीट पर से कूदकर आ गया और सुनने लगा। बस के सारे यात्रियों के साथ बैठकर उन्हें अपनी कहानियाँ सुनाने की ऐसी जल्दी मची थी, कंडक्टर अपना बैग, टिकट और पैसा बस में भूल आया।
 




 




 शहर में ट्रेन चली नहीं क्योंकि सारे ड्राइवर कहानियों में खोये हुये थे। अखबार भी नहीं छपे। मकान बनने बन्द हो गये।



 




 होटल में खाना मिलना बंद हो गया, भेल वाले ने भेलपुरी नहीं बनाई। मछुआरे मछली पकड़ने नहीं गये। कोई कुछ करना ही नहीं चाहता था, बस कहानियाँ सुनाना और सुनना!
 




 











 डाकिये चिट्ठियाँ लेकर नहीं आये क्योंकि वे कहानियाँ सुनते रहे।
 








 चौराहे पर जहाँ चारों ओर
कार-स्कूटर की भीड़ लगी हुई थी, उनके बीच में पुलिस वाला बैठा कहानियाँ सुना रहा था! घरों में टेलीविजन चले ही
नहीं। चारों तरफ़ बस कहानियाँ,
सिर्फ़ कहानियाँ।









 




 




 




 




 इतना बड़ा शहर। सब कुछ ठप्प। जैसे सब कुछ ठहर गया था।



 




 शहर के मेयर को चिंता होने लगी, "अब क्या किया जाये?" समुद्र के किनारे अपने घर
में चहलकदमी करते हुए उन्होंने अपने मंत्रियों से बात की।
 








 "कोई कुछ कर ही
नहीं रहा है। शहर में सारा
काम बन्द पड़ा है।"



 




 मंत्रियों ने
रात-रात भर जागकर योजनाएँ बनाईं, लेकिन कोई फ़ायदा नहीं। किसी ने उनकी बातों पर ध्यान नहीं दिया।












 




 तब अंत में दीदी और मीमी को खोज
कर, समुद्र के किनारे,
मेयर के निवास पर हाज़िर होने का हुक्म मिला। मंत्रियों को बताया गया था कि इन दोनों से शहर में कहानियों
की बाढ़ आई है जिसमें सारा शहर गोते लगा रहा है।



 




 ऊँचे खम्बों और ऊँची छत वाले उस
विशाल कमरे में नन्ही मीमी और भी छोटी दिख रही थी। उसने दीदी का हाथ कसकर पकड़ लिया।



 




 भारी भरकम मंत्रियों के बीच घिरी हुई दीदी भी छोटी सी लग
रही थीं। कोई मुस्कराया
तक नहीं। सभी लोग उन
दोनों को भवें सिकोड़े, गुस्से भरी
आँखों से देख रहे थे।












 




 मेयर की रौबीली आवाज़ गूँजी,"कहानियों ने तो नाक में दम कर रखा है। हमारा इतना बड़ा शहर ठप्प हो गया है। आखिर हम करें क्या?" कमरे में सन्नाटा छा गया।



 




 खिड़की के बाहर हल्की सी आवाज़ तैर रही थी। वहाँ मेयर का माली उनके अंगरक्षकों को कहानी सुना रहा था।
 




 




 मीमी ने दीदी का हाथ और कसकर पकड़ लिया। दीदी ने बिना घबराए मेयर का सामना किया।



 




 उनकी आवाज़ साफ़ सुनाई दी, "ठीक है! एक शर्त है। आप ऐलान कर दीजिए कि इस शहर में हर सुबह और हर शाम को एक कहानी सुनाई जाएगी। इस तरह सबके पास कहानियाँ होंगी और वे अपना काम भी कर सकेंगे।"



 




 मेयर उछले,
"बहुत खूब!"



 




 मंत्री ताली बजाने लगे। भारी भरकम, मोटे, लंबे
आदमी-औरतें सब मुस्कराने लगे। दीदी की अंगुलियों पर मीमी की पकड़ ढीली पड़ गयी।
 























 




 




 




 




 सबने जैसे चैन की साँस ली हो। तब से आज तक उस शहर में हर जगह एक कहानी सुबह और दूसरी रात
को सुनाई जाती है!



 




 उसी दिन से मीमी और दीदी का वह भीड़ भरा शहर 'कहानियों का

शहर’ कहलाता है।

 कहानियों का शहर
 (Hindi)



 एक नन्ही लड़की और दीदी के शहर में कहानियों की बाढ़ आ गई। उनका शहर ‘कहानियों का शहर’ कैसे बना? यह भी एक कहानी है...



 यह पठन स्तर ३ की किताब है, उन बच्चों के लिए जो खुद पढ़ने को तैयार हैं।



Pratham Books goes digital to weave a whole new chapter in the realm of multilingual children's stories. Knitting together children, authors, illustrators and publishers. Folding in teachers, and translators. To create a rich fabric of openly licensed multilingual stories for the children of India ­­ and the world. Our unique online platform, StoryWeaver, is a playground where children, parents, teachers and librarians can get creative. Come, start weaving today, and help us get a book in every child's hand!

